CELEX: 52017PC0659
Language: el
Date: 2017-11-10
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.11.2017
            COM(2017) 659 final
            2017/0296(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                («η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 3 Ιουλίου 2017, η Λετονία ζήτησε την άδεια να συνεχίσει να εφαρμόζει μέτρο παρέκκλισης από το άρθρο 287 της οδηγίας ΦΠΑ, με το οποίο επιτρέπεται η απαλλαγή από τον ΦΠΑ υποκείμενων σε φόρο με ετήσιο κύκλο εργασιών που δεν υπερβαίνει ένα συγκεκριμένο κατώτατο όριο. Μετά από επαναξιολόγηση της εφαρμογής του προηγούμενου κατώτατου ορίου, η Λετονία ζητεί να μειωθεί το κατώτατο όριο απαλλαγής από 50 000 EUR σε 40 000 EUR.
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή, με επιστολές της 13ης Σεπτεμβρίου 2017, ενημέρωσε τα άλλα κράτη μέλη σχετικά με την αίτηση της Λετονίας. Με επιστολή της 14ης Σεπτεμβρίου 2017, η Επιτροπή γνωστοποίησε στη Λετονία ότι διέθετε όλες τις αναγκαίες πληροφορίες για την εξέταση της αίτησης.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών.
            
            
               Σύμφωνα με το άρθρο 287 παράγραφος 10 της οδηγίας για τον ΦΠΑ, η Λετονία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 17 200 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της. Δυνάμει της εκτελεστικής απόφασης 2010/584/ΕΕ του Συμβουλίου
                  2
               , επιτρεπόταν στη Λετονία να εφαρμόζει ανώτερο όριο και συνεπώς να απαλλάσσει από τον ΦΠΑ τους υποκείμενους σε φόρο με ετήσιο κύκλο εργασιών που δεν υπερβαίνει τις 50 000 EUR. Το μέτρο αυτό παρατάθηκε με την εκτελεστική απόφαση 2014/796/ΕΕ του Συμβουλίου
                  3
               , η οποία λήγει στις 31 Δεκεμβρίου 2017. Η Λετονία ζητεί να παρατείνει το μέτρο από την 1η Ιανουαρίου 2018 και, συγχρόνως, να μειώσει το κατώτατο όριο απαλλαγής από 50 000 EUR σε 40 000 EUR. 
            
            
               Βάσει των πληροφοριών που διαβίβασε η Λετονία, η μείωση του κατώτατου ορίου για τον ΦΠΑ από 50 000 EUR σε 40 000 EUR θα είχε ως αποτέλεσμα αύξηση κατά περίπου 650 του αριθμού των εγγεγραμμένων για σκοπούς ΦΠΑ υποκείμενων στον φόρο, κυρίως στους τομείς της παροχής νομικών και λογιστικών υπηρεσιών, των φορέων του λιανικού εμπορίου εκτός από το εμπόριο αυτοκινήτων και μοτοσυκλετών, καθώς και των φορολογούμενων που δραστηριοποιούνται στη φυτική και ζωική παραγωγή, τη θήρα και συναφείς δραστηριότητες υπηρεσιών.
            
            
               Το 2015, ο φόρος επί των εισροών για υποκείμενους στον ΦΠΑ των οποίων ο ετήσιος κύκλος εργασιών δεν υπερβαίνει το ποσό των 40 000 EUR ήταν εν γένει υψηλότερος από τον ΦΠΑ που οφείλεται να καταβληθεί στον εθνικό προϋπολογισμό· κατά συνέπεια, το κόστος είσπραξης του ΦΠΑ από τα εν λόγω πρόσωπα για το κράτος θα υπερέβαινε το αναμενόμενο ποσό εσόδων προς είσπραξη.
            
            
               Επιπλέον, επειδή το ισχύον κατώτατο όριο των 50 000 EUR στη Λετονία είναι αρκετά υψηλότερο από όλες τις χώρες αναφοράς, ιδίως σε σύγκριση με γειτονικές χώρες (45 000 EUR στη Λιθουανία και 40 000 EUR στην Εσθονία), τα κατώτατα όρια ΦΠΑ επανεκτιμήθηκαν. Τα οφέλη από τη μείωση του κόστους της φορολογικής διοίκησης και της συμμόρφωσης αξιολογήθηκαν προσεκτικά έναντι των στρεβλώσεων του ανταγωνισμού που προκύπτουν από τη διαφορετική μεταχείριση μεταξύ των φορολογούμενων και στις δύο πλευρές του κατώτατου ορίου ΦΠΑ. 
            
            
               Οι υποκείμενοι στον φόρο των οποίων ο κύκλος εργασιών δεν υπερβαίνει το κατώτατο όριο θα εξακολουθούν να έχουν τη δυνατότητα να είναι εγγεγραμμένοι για τους σκοπούς του ΦΠΑ.
            
            
               Λαμβανομένου υπόψη ότι έχει χορηγηθεί άδεια στη Λετονία να απαλλάσσει από τον ΦΠΑ τους υποκείμενους στον φόρο ο ετήσιος κύκλος εργασιών των οποίων δεν υπερβαίνει το κατώτατο όριο των 50 000 EUR για επτά έτη και ότι η Λετονία επανεκτίμησε την κατάσταση, ένα κατώτερο όριο είναι, κατά τα φαινόμενα, αποδεκτό. Ως εκ τούτου, προτείνεται να επιτραπεί στη Λετονία να μειώσει το κατώτατο όριο απαλλαγής για τις ΜΜΕ από 50 000 EUR σε 40 000 EUR έως τις 31 Δεκεμβρίου 2020 το νωρίτερο ή έως την έναρξη ισχύος οδηγίας σχετικής με τα ανώτατα ποσά του ετήσιου κύκλου εργασιών κάτω των οποίων είναι δυνατή η απαλλαγή των υποκείμενων σε ΦΠΑ.
            
            
               •Συνοχή με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Στο Βέλγιο
                  4
                εγκρίθηκε κατώτατο όριο 25 000 EUR, στο Λουξεμβούργο
                  5
                εγκρίθηκε κατώτατο όριο 30 000 EUR, στην Πολωνία
                  6
                και στην Εσθονία
                  7
                40 000 EUR, στη Λιθουανία
                  8
                45 000 EUR, στη Σλοβενία
                  9
                50 000 EUR και στην Ιταλία
                  10
                65 000 EUR. 
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως ανακοινώθηκε στο σχέδιο δράσης για τον ΦΠΑ
                  11
               , καθώς και στο πρόγραμμα εργασίας της Επιτροπής για το 2017
                  12
               , η πρόταση της Επιτροπής υπό μορφή ολοκληρωμένης δέσμης μέτρων απλούστευσης αναμένεται να υποβληθεί έως το τέλος του 2017.
            
            
               Προτείνεται, συνεπώς, να παραταθεί το μέτρο έως την 31η Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων της οδηγίας ΦΠΑ σχετικά με το ειδικό καθεστώς για τις μικρές επιχειρήσεις. 
            
            
               •Συνεκτικότητα με άλλες πολιτικές της Ένωσης
            
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια «Small Business Act» για την Ευρώπη»
                  13
               , η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ. 
            
            
               •Επικουρικότητα (για μη αποκλειστική αρμοδιότητα) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή απλούστευση προς όφελος πρόσθετου αριθμού μικρών επιχειρήσεων υποκείμενων στον φόρο, αλλά και της φορολογικής διοίκησης.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               Η παρούσα πρόταση βασίζεται σε αίτηση της Λετονίας και αφορά μόνο το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Με την πρόταση εκτελεστικής απόφασης του Συμβουλίου επιτρέπεται στη Λετονία να συνεχίσει να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 40 000 EUR. Οι υποκείμενοι στον φόρο των οποίων ο φορολογητέος κύκλος εργασιών δεν υπερβαίνει το όριο δεν απαιτείται να είναι εγγεγραμμένοι για τους σκοπούς του ΦΠΑ και, ως εκ τούτου, ο διοικητικός φόρτος τους θα μειωθεί ως αποτέλεσμα του μέτρου, δεδομένου ότι δεν θα είναι υποχρεωμένοι να τηρούν μητρώα ΦΠΑ ή να υποβάλουν δήλωση ΦΠΑ. 
               
            
            
               Σύμφωνα με τη Λετονία, το όριο των 40 000 EUR δεν θα έχει σημαντικές επιπτώσεις στην είσπραξη εσόδων από τον ΦΠΑ. Αντιθέτως, από ανάλυση των δηλώσεων ΦΠΑ που υποβλήθηκαν από οικονομικούς φορείς με ετήσιο κύκλο εργασιών μεταξύ 40 000 EUR και 50 000 EUR, προκύπτει ότι η θέσπιση κατώτατου ορίου 40 000 EUR για εγγραφή στα μητρώα ΦΠΑ θα αυξήσει τα συνολικά έσοδα από τον ΦΠΑ κατά 5,9 εκατ. EUR.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               Η πρόταση δεν έχει επιπτώσεις στον προϋπολογισμό της ΕΕ, διότι η Λετονία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, ΕΥΡΑΤΟΜ) 1553/89 του Συμβουλίου.
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος.
            
            
               2017/0296 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  14
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 287 σημείο 10 της οδηγίας 2006/112/ΕΚ, η Λετονία μπορεί να παράσχει απαλλαγή από τον φόρο προστιθέμενης αξίας (ΦΠΑ) στους υποκείμενους στον φόρο, των οποίων ο ετήσιος κύκλος εργασιών δεν υπερβαίνει το ισόποσο των 17 200 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της.
            
            
               (2)Δυνάμει της εκτελεστικής απόφασης 2010/584/ΕΕ του Συμβουλίου
                  15
               , επετράπη στη Λετονία, ως μέτρο παρέκκλισης, να απαλλάσσει, έως τις 31 Δεκεμβρίου 2013, τους υποκείμενους στον φόρο των οποίων ο ετήσιος κύκλος εργασιών δεν υπερέβαινε τα 50 000 EUR. Το μέτρο αυτό παρατάθηκε με την εκτελεστική απόφαση 2014/796/ΕΕ του Συμβουλίου
                  16
                και λήγει στις 31 Δεκεμβρίου 2017.
            
            
               (3)Με επιστολή που πρωτοκολλήθηκε στην Επιτροπή στις 3 Ιουλίου 2017, η Λετονία ζήτησε την άδεια να εφαρμόσει μέτρο παρέκκλισης από το άρθρο 287 σημείο 10 της οδηγίας 2006/112/ΕΚ προκειμένου να συνεχίσει την παρέκκλιση από το άρθρο 287 σημείο 10 της οδηγίας 2006/112/ΕΚ, καθώς και να μειώσει το κατώτατο όριο απαλλαγής σε 40 000 EUR. Με το μέτρο αυτό, οι ως άνω υποκείμενοι στον φόρο θα απαλλάσσονται από ορισμένες ή από όλες τις υποχρεώσεις τους τις συναφείς με τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
            
               (4)Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή, με επιστολή της 13ης Σεπτεμβρίου 2017, ενημέρωσε τα άλλα κράτη μέλη σχετικά με την αίτηση που υπέβαλε η Λετονία. Με επιστολή της 14ης Σεπτεμβρίου 2017, η Επιτροπή γνωστοποίησε στη Λετονία ότι διέθετε όλες τις αναγκαίες πληροφορίες για την εξέταση της αίτησης.
            
            
               (5)Δεδομένου ότι το μειωμένο κατώτατο όριο αναμένεται να έχει ως αποτέλεσμα τη μείωση των υποχρεώσεων που απορρέουν από τον ΦΠΑ και, ως εκ τούτου, τη μείωση του διοικητικού κόστους για τις μικρές επιχειρήσεις, θα πρέπει να επιτραπεί στη Λετονία να εφαρμόσει το μέτρο για περιορισμένο χρονικό διάστημα. Οι υποκείμενοι στον φόρο θα πρέπει να εξακολουθούν να έχουν τη δυνατότητα να επιλέγουν το κανονικό καθεστώς ΦΠΑ.
            
            
               (6)Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε επανεξέταση, είναι πιθανό ότι οδηγία που τροποποιεί τις εν λόγω διατάξεις της οδηγίας 2006/112/ΕΚ θα τεθεί, ως εκ τούτου, σε ισχύ πριν από την εκπνοή της περιόδου ισχύος της παρέκκλισης.
            
            
               (7)Βάσει πληροφοριών που διαβίβασε η Λετονία, το μειωμένο κατώτατο όριο θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο τελικό στάδιο της κατανάλωσης.
            
            
               (8)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον φόρο προστιθέμενης αξίας, διότι η Λετονία θα προβεί σε υπολογισμό αντισταθμιστικής αποζημίωσης, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  17
               ,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 287 σημείο 10 της οδηγίας 2006/112/ΕΚ, επιτρέπεται στη Δημοκρατία της Λετονίας να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 40 000 EUR.
            
            
               Άρθρο2
            
            
               Η παρούσα απόφαση παράγει αποτελέσματα από την ημέρα της κοινοποίησής της.
            
            
               Η παρούσα απόφαση εφαρμόζεται από την 1η Ιανουαρίου 2018 έως τις 31 Δεκεμβρίου 2020 ή έως την έναρξη ισχύος οδηγίας για την τροποποίηση των άρθρων 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις, ανάλογα με το ποια από τις δύο ημερομηνίες προηγείται. 
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Λετονίας. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  Εκτελεστική απόφαση 2010/584/ΕΕ του Συμβουλίου, της 27ης Σεπτεμβρίου 2010, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 256 της 30.9.2010, σ. 29).
               
               
                  
                     (3)
                  Εκτελεστική απόφαση 2014/796/ΕΕ του Συμβουλίου, της 7ης Νοεμβρίου 2014, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 46). 
               
               
                  
                     (4)
                  Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 51).
               
               
                  
                     (5)
                  Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7). 
               
               
                  
                     (6)
                  Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
               
               
                  
                     (7)
                  Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (8)
                  Εκτελεστική απόφαση 2014/795/ΕΕ του Συμβουλίου, της 7ης Νοεμβρίου 2014, σχετικά με την παράταση της εκτελεστικής απόφασης 2011/335/ΕΕ, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 44).
               
               
                  
                     (9)
                  Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ. 107).
               
               
                  
                     (10)
                  Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (11)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (12)
                  Πρόγραμμα εργασίας της Επιτροπής 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final.
               
               
                  
                     (13)
                  COM(2008) 394 της 25ης Ιουνίου 2008.
               
               
                  
                     (14)
                  ΕΕ L 347 της 11.12.2006, σ. 1.
               
               
                  
                     (15)
                  Εκτελεστική απόφαση 2010/584/ΕΕ του Συμβουλίου, της 27ης Σεπτεμβρίου 2010, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 256 της 30.9.2010, σ. 29).
               
               
                  
                     (16)
                  Εκτελεστική απόφαση 2014/796/ΕΕ του Συμβουλίου, της 7ης Νοεμβρίου 2014, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 46).  
               
               
                  
                     (17)
                  Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).